કેટલાક અપવાદ સિવાય મોટા ભાગના પુરુષો અને કેટલીક સ્ત્રીઓ પણ અહીં કાલ્પનિક રોમાન્સની શોધમાં આવે છે. મોઢામોઢ તો કોઈ સ્ત્રી સાથે મિત્રતા બાંધવાની શક્યતા ન હોય કે હિંમતનોય અભાવ હોય તેવા મજનૂઓ લૈલાની શોધ આદરે છે. તેમાં તો કેટલાક વિરલાઓ એવા હોય છે કે શક્ય એટલી દરેક સ્ત્રીને મિત્રતાની રિકવેસ્ટ મોકલશે અને અંગત મેસેજ મોકલશે. જો તેમની રિકવેસ્ટ ભૂલમાં કોઈ સ્ત્રીએ સ્વીકારી લીધી તો તેના પર દે ધનાધન મેસેજોનો મારો ચલાવશે. પેલી સ્ત્રી જો એમ કહે કે મને ચેટિંગમાં રસ નથી તો સામે પૂછશે શું કામ? વળી કેટલાક તો કહેશે કે જો ચેટ ન કરવી હોય તો મિત્રતા બાંધી જ શું કામ? જો તેમનાથી સોશ્યલ કે ડેટિંગ સાઈટ્સ પર કોઈ અપ્સરા ન પટી તો ભુરાયા થઈને મેસેજીસનો મારો ચલાવશે. સોશ્યલ સાઈટ્સ પર તેમને બ્લોક કરી દેવાની સગવડ હોવાથી તેમનાથી છુટકારો મેળવી લેવાય જ છે. પણ તેમનો ધૂંધવાટ હવાઓમાં ઉમેરાતો રહે છે. પછી તેઓ બીજા રસ્તા શોધે. બીજા નામે પોતાનો અંગત ફોટો મૂક્યા વિના પ્રોફાઈલ બનાવી ફરી પ્રયત્નો કરે. તો વળી કેટલાક ડેસ્પરેટ વિરલાઓ સ્ત્રીનો ફોટો અને નામનો પ્રોફાઈલ બનાવીને સ્ત્રીની મિત્રતા કેળવવાનો પ્રયત્ન કરે. આવી વ્યક્તિઓ કાયર હોય છે, તેમનામાં હિંમતનો અભાવ હોય છે. જોકે સહેલું નથી હોતું ચોક્કસ ઈન્ટેનશન સાથે વિરુદ્ધ જાતિની વ્યક્તિ સાથે વાત કરવી. વળી ડેટિંગ સાઈટ્સના અભ્યાસ જણાવે છે કે પરિણીત પુરુષોને જ કલ્પનાની પ્રેયસીની ઝંખના હોય છે, કારણ કે આપણે ત્યાં મોટા ભાગના લગ્ન ફક્ત સેક્સ માટે જ થતાં હોય છે. લગ્નમાં પ્રેમનું મહત્ત્વ જ નથી હોતું. એટલે લગ્નના થોડા જ વરસોમાં પતિપત્ની વચ્ચે રોમાંચ નથી રહેતો અને રોમાન્સ તો હતો જ નહીં. એ રોમાંચની શોધ તેમને ફેસબુક પર લઈ આવે છે. અને હવે તો ફેસબુક પર પણ વિડિયો ફોન અને વાત કરવાની સગવડ છે. એસ્લીમેડિસન નામની સાઈટ્સ પરિણીતો માટે લગ્નબાહ્ય સંબંધ બાંધવા માટે જ અસ્તિત્વમાં આવી અને આખાય વિશ્ર્વમાં પ્રસિદ્ધ થઈ અને ભારતમાં તો જાહેરાતનો ખર્ચ કર્યા વિના જ લાખો પુરુષોને મેમ્બર બનવા માટે આકર્ષી શકી.